Syngman Rhee

Syngman Rhee (26. mart 1875 – 19. juli 1965), također poznat pod umjetničkim imenom Unam (우남; 雩南), bio je južnokorejski političar i državnik koji je bio prvi predsjednik Južne Koreje od 1948. do 1960. Kao predsjednik Južne Koreje, Rheejevu vladu karakterizirali su autoritarizam, ograničen ekonomski razvoj, a krajem 1950-ih rastuća politička nestabilnost i javno protivljenje njegovoj vladavini.

Kao izraziti protivnik komunizma vodio je Južnu Koreju u Korejskom ratu. Nakon protesta zbog namještenih izbora 1960. Rhee je uz pomoć američke CIA-e izbjegao na Havaje gdje je na kraju i umro od posljedica moždanog udara 1965.

Biografija
Rođen 26. marta 1875. u provinciji Hwanghae, Joseon, Rhee je pohađao američku metodističku školu, gdje je prešao na kršćanstvo. Postao je korejski aktivista za nezavisnost i zbog svojih aktivnosti je zatvoren 1899. godine. Nakon puštanja na slobodu 1904. godine, preselio se u SAD, gdje je stekao diplome na američkim univerzitetima i upoznao predsjednike Theodorea Roosevelta i Woodrowa Wilsona. Nakon kratkog povratka u Koreju 1910-12, preselio se na Havaje 1913. Nakon japanskog suzbijanja Prvomartovskog pokreta, Rhee se 1919. pridružio desničarskoj Privremenoj korejskoj vladi u egzilu u Šangaju. Od 1918. do 1925. bio je prvi predsjednik Privremene korejske vlade. Zatim se vratio u SAD, gdje se zalagao i prikupljao sredstva za korejsku nezavisnost. Preselio se u Washington, D.C. 1939. Američka vojska ga je 1945. vratila u Koreju, koja je bila pod kontrolom SAD-a. Rheeja je Nacionalna skupština 20. jula 1948. izabrala za prvog predsjednika Republike Koreje, čime je proglašena Prva Republika Koreja.

Kao predsjednik, Rhee je nastavio svoje tvrdokorne antikomunističke i proameričke stavove koji su karakterizirali veći dio njegove ranije političke karijere. Bio je predsjednik tokom izbijanja Korejskog rata (1950–1953), u kojem je Sjeverna Koreja napala Južnu Koreju. Odbio je potpisati sporazum o primirju kojim je okončan rat, u nadi da se poluostrvo ponovo ujedini silom.

Nakon završetka borbi, južnokorejska ekonomija je zaostajala za sjevernokorejskom i uveliko se oslanjala na američku pomoć, uprkos uspješnim naporima u borbi protiv nepismenosti. Nakon što je ponovo izabran 1956. godine, Rhee se zalagao za izmjenu ustava kako bi se uklonilo ograničenje od dva mandata, uprkos protestima opozicije. U martu 1960. je ponovo izabran bez prisustva protukandidata, nakon što je njegov protivnik Chough Pyung-ok umro od raka prije održavanja izbora. Nakon što je Rheejev saveznik Lee Ki-poong pobijedio na istovremenim potpredsjedničkim izborima s velikom razlikom, opozicija je odbacila rezultat kao namješten, što je izazvalo proteste. Ovo je eskaliralo u Aprilsku revoluciju koju su predvodili studenti, u kojoj je policija pucala na demonstrante u gradu Masan.Han, S-J. (1974) The Failure of Democracy in South Korea. University of California Press, p. 28–29. Ovaj skandal naveo je Rheeja da podnese ostavku 26. aprila, čime je proglašena Druga Republika Koreja.

Nakon ostavke, Rhee je proveo mjesec dana u rezidenciji Ihwajang, da bi 29. maja avionom otputovao u egzil na Havaje. Međutim, prema njemu, otišao je na Havaje na liječenje. Rhee je tvrdio da nikada nije bio u egzilu – jednostavno se nije mogao vratiti u svoju domovinu. Ostatak života proveo je u egzilu u Honoluluu na Havajima, a umro je od moždanog udara 19. jula 1965.

Naslijeđe
Rhee je Južnoj Koreji udahnuo naslijeđe autoritarne vladavine koja je trajala sa samo nekoliko kratkih prekida do 1988. Jedan od tih prekida dogodio se kada je zemlja usvojila parlamentarni sistem sa figurativnim predsjednikom kao odgovor na Rheejeve zloupotrebe. Ova Druga Republika trajala je samo godinu dana prije nego što je svrgnuta vojnim udarom 1961. Uprkos tome, kasniji predsjednik Park Chung Hee izrazio je kritike prema Rheejevom režimu, posebno zbog nedostatka fokusa na ekonomski i industrijski razvoj. Počevši od Parkove ere, ugled Rheeja i njegove "diplomatske" frakcije korejskog pokreta za nezavisnost opao je u javnoj svijesti.

Rhee je počeo biti preispitivan nakon demokratizacije 1987. godine, a posebno je počeo biti povezan s takozvanim pokretom Nove desnice, čiji su pojedini članovi tvrdili da su Rheejeva dostignuća pogrešno potcijenjena i da bi ga trebalo pozitivno smatrati osnivačem Republike Koreje.

Djela
Rhee je objavio 3 knjige. Glavno djelo mu je Japan iznutra koje je objavljeno 1941. Ostala djela su:
Duh nezavisnosti (1904.)
Neutralnost pod utjecajem Sjedinjenih Država (1912.)

Reference

Vanjski linkovi

Kategorija:Rođeni 1875.
Kategorija:Umrli 1965.
Kategorija:Biografije, Haeju
Kategorija:Južnokorejski političari
Kategorija:Predsjednici Južne Koreje